## L’IVC porta al Teatre Rialto de València l’obra de Víctor Sánchez ‘Cuatro días, cuatro noches’, que dialoga amb ‘Tres germanes’ de Txékhov

*** Toni Agustí, Lara Salvador, Gloria March i Cristina Fernández Pintado interpreten l’obra de la companyia La Portuaria
* Es podrà vore del 13 al 17 de febrer**

L’Institut Valencià de Cultura dependent de la conselleria d’Educació, Cultura, Universitats i Ocupació, porta al Teatre Rialto de València l’obra *Cuatro días, cuatro noches* de la companyia valenciana La Portuaria; un text escrit i dirigit per Víctor Sánchez, que dialoga amb l’obra *Tres germanes* de Txékhov.

L’obra, interpretada per Toni Agustí, Lara Salvador, Gloria March, Cristina Fernández Pintado, es podrà vore del 13 al 17 de febrer.

*Cuatro días, cuatro noches (Valparaíso)* és una obra que partix de les *Tres germanes*. No és versió ni una adaptació, sinó que naix a partir de l’univers i els personatges de l’obra de Txékhov. El Moscou d’Irina ací esdevé en el Valparaíso de Toni, la ciutat que son pare va visitar en vida i de la qual no deixava de parlar fins a portar els seus fills a la fascinació i al cansament.

En *Cuatro días, cuatro noches*, Víctor Sánchez, guanyador del premi Max a millor autoria revelació en 2016, torna a col·locar el públic en un punt d’inflexió desgranant el nostre present des de la piscina de l’Hotel Valparaíso.

En el centre d’este text batega el dol, la pèrdua i la promesa. Tres germanes (dos dones i un home) no han pogut complir l’última voluntat de son pare: que viatjaren a Valparaíso juntes, la ciutat que a ell el va obsessionar, i que allí, brindaren per ell, el recordaren.

Les entrades es poden adquirir en taquilles del teatre o en la [taquilla en línia de l’IVC](https://taquilla.ivc.gva.es/janto/main.php).

Fecha: 12/02/2025